ໃນຕອນເຊົ້າວັນທີ 03 ກຸມພາ 2022, ຢູ່ທີ່ ສະໂມສອນໃຫຍ່ ກະຊວງແຜນການ ແລະ ການລົງທຶນ ໄດ້ຈັດພິທີປະກາດການສັບຊ້ອນ, ແຕ່ງຕັ້ງ ພະນັກງານການນຳ ແລະ ພະນັກງານຂັ້ນຄະນະກົມພາຍໃນຂອງກະຊວງແຜນການ ແລະ ການລົງທຶນຂື້ນ, ໃຫ້ກຽດເປັນປະທານ ໂດຍທ່ານ ສອນໄຊ ສີພັນດອນ ກຳມະການກົມການເມືອງ, ເລຂາພັກ ກະຊວງ ຜທ, ຮອງນາຍົກລັດຖະມົນຕີ, ລັດຖະມົນຕີ ກະຊວງ ຜທ ພ້ອມດຽວກັນນີ້ກໍ່ຍັງມີບັນດາທ່ານ ຄະນະພັກປະຈຳຄະນະບໍລິຫານງານພັກກະຊວງ,ບັນດາເລຂາໜ່ວຍພັກ, ຄະນະພັກ ແລະ ຫົວໜ້າພະແນກຂອງບັນດາກົມກໍ່ໄດ້ເຂົ້າຮ່ວມ.
ພິທີດັ່ງກ່າວໄດ້ປະກາດລາຍຊື່ຜູ້ທີໄດ້ຮັບການແຕ່ງຕັ້ງ ແລະ ຊັບຊ້ອນດັ່ງນີ້:
- ບົ່ງຕົວແຕ່ງຕັ້ງ ທ່ານ ປອ ສະຖາບັນດິດ ອິນສີຊຽງໃໝ່ ເປັນກຳມະການປະຈໍາພັກກະຊວງ ຜທ.
- ຍົກຍ້າຍ ທ່ານ ນາງ ພອນສະຫຼີ ສຸກສະຫວັດ ເປັນກຳມະການປະຈໍາພັກກະຊວງ ຜທ.
- ແຕ່ງຕັ້ງ ທ່ານ ປອ ວຽງຊັນ ຈັນທາ ເປັນຫົວໜ້າຫ້ອງການຄະນະກຳມະການຮ່ວມມືລາວ-ຫວຽດນາມ.
- ແຕ່ງຕັ້ງ ທ່ານ ນາງ ພັນຈິນດາ ເລັ່ງສະຫວັດ ເປັນຫົວໜ້າຫ້ອງການຄະນະກຳມະການຮ່ວມມືລາວ-ຈີນ.
- ແຕ່ງຕັ້ງ ທ່ານ ໄພເລີດ ພົນບູລົມ ເປັນຫົວໜ້າກົມແຜນການ ກະຊວງ ຜທ.
- ແຕ່ງຕັ້ງ ທ່ານ ຟອງສະມຸດ ຄໍາວານວົງສາ ເປັນຫົວໜ້າຫ້ອງການ ສູນສະຖິຕິແຫ່ງຊາດ, ກະຊວງ ຜທ.
- ແຕ່ງຕັ້ງ ທ່ານ ສອນປະເສີດ ດາລາວົງ ເປັນຫົວໜ້າຫ້ອງການສົ່ງເສີມ ແລະ ຄຸ້ມຄອງເຂດເສດຖະກິດພິເສດ, ກະຊວງ ຜທ.
- ແຕ່ງຕັ້ງ ທ່ານ ປອ ສິດທິຣົດ ຣາຊະພົນ ເປັນຫົວໜ້າສະຖາບັນຄົ້ນຄວ້າວິໄຈການພັດທະນາ ແລະ ສູນຝຶກອົບຮົມ, ກະຊວງ ຜທ
- ແຕ່ງຕັ້ງ ທ່ານ ບຸນມີ ວິໄລຈິດ ເປັນຫົວໜ້າກົມຈັດຕັ້ງ ແລະ ພະນັກງານ, ກະຊວງ ຜທ.
- ແຕ່ງຕັ້ງ ທ່ານ ປອ ວັນທະນາ ນໍລິນທາ ເປັນວ່າການຫົວໜ້າຫ້ອງການ, ກະຊວງ ຜທ.
- ສັບຊ້ອນ ແລະ ແຕ່ງຕັ້ງ ທ່ານ ນາງ ພອນທິບ ພານິພົງ ເປັນຮອງຫົວໜ້າຫ້ອງການ, ກະຊວງ ຜທ.
- ແຕ່ງຕັ້ງ ທ່ານ ປອ ໂຄສະດາ ວົງຊະນະ ເປັນຮອງຫົວໜ້າກົມ ແລະ ເປັນເລຂາທ່ານຮອງນາຍົກລັດຖະມົນຕີ, ລັດຖະມົນຕີກະຊວງ ຜທ.
ໂອກາດນີ້, ທ່ານ ສອນໄຊ ສີພັນດອນ ໄດ້ໃຫ້ກຽດໂອ້ລົມໃນພິທີວ່າການປັບປຸງກົງຈັກການຈັດຕັ້ງ ຖືເປັນເລື່ອງປົກກະຕິຂອງພັກ-ລັດເຮົາ ຊຶ່ງຈະຕ້ອງໄດ້ມີການປັບປຸງໄປຕາມສະພາບຄວາມຮຽກຮ້ອງຕ້ອງການຂອງໜ້າທີ່ຕົວຈິງໃນແຕ່ລະໄລຍະ ແລະ ທັງເປັນການປຸກລະດົມໃຫ້ຖັນແຖວພະນັກງານໄດ້ສືບຕໍ່ຕັ້ງໜ້າຝຶກຝົນຫຼໍ່ຫຼອມຕົນເອງ ທາງດ້ານການເມືອງ-ແນວຄິດ, ການຈັດຕັ້ງ, ຄຸນສົມບັດສິນທໍາປະຕິວັດ, ແບບແຜນດໍາລົງຊີວິດ, ແບບແຜນວິທີນໍາພາປະຕິບັດວຽກງານ ເອົາໃຈໃສ່ຍົກລະດັບຄວາມຮູ້ໃຫ້ມີລະດັບອັນແນ່ນອນ ເພື່ອໃຫ້ມີຄວາມສາມາດປະຕິບັດໜ້າທີ່ວິຊາສະເພາະ ແລະ ມີຄວາມຮັບຜິດຊອບສູງຕໍ່ໜ້າທີ່ການເມືອງ ທີ່ການຈັດຕັ້ງມອບໝາຍໃຫ້ນັບມື້ນັບສູງຂຶ້ນ ແລະ ໄດ້ຮັບຄວາມເຊື່ອໝັ້ນຈາກຂັ້ນເທິງສູງຍິ່ງຂຶ້ນ ຊຶ່ງບັນດາສະຫາຍທີ່ໄດ້ຮັບການແຕ່ງຕັ້ງລ້ວນແຕ່ເປັນຜູ້ທີ່ ພັກ-ລັດ ໄດ້ມອບຄວາມ ໄວ້ວາງໃຈ ແລະ ຄວາມເຊື່ອໝັ້ນສູງ ຊຶ່ງໜ້າທີ່ວຽກງານໃນຕໍ່ໜ້າຍິ່ງຈະໜັກໜ່ວງ, ກວ້າງຂວາງ ແລະ ຕ້ອງມີຄວາມຮັບຜິດຊອບສູງຂຶ້ນເປັນທະວີຄູນ. ສະນັ້ນ, ຂໍໃຫ້ບັນດາສະຫາຍສືບຕໍ່ເພີ່ມທະວີຄວາມບຸກໜ້າບືນຕົວ, ຫ້າວຫັນ ແລະ ມີຄວາມເສຍສະຫຼະອົດທົນຫຼາຍກວ່າເກົ່າ ເພື່ອເຮັດໜ້າທີ່ເປັນເສນາທິການທີ່ເກັ່ງ, ເລິກເຊິ່ງ ວຽກງານແຜນພັດທະນາເສດຖະກິດ-ສັງຄົມ, ແຜນພັດທະນາແມ່ຍິງ ແລະ ວຽກງານເສດຖະກິດມະຫາພາກ.